b'\n_START_ARTICLE_\nPere Relats i Arimon\n_START_SECTION_\nBiografia\n_START_PARAGRAPH_\nVa n\xc3\xa9ixer en el si d\xe2\x80\x99una fam\xc3\xadlia nombrosa. En Pere era el des\xc3\xa8 dels fills. La fam\xc3\xadlia era de profundes arrels cristianes, tenia dues germanes religioses. La fam\xc3\xadlia, d\xe2\x80\x99arrel pagesa, era m\xc3\xa9s aviat benestant, treballadora i molt emprenedora. Mn. Llu\xc3\xads Bonet i Armengol, parlant de la infantesa d\xe2\x80\x99en Pere, diu: \xc2\xabDe petit en Pere era un noi normal, com tots els altres nois; enjogassat, rialler, senzill per\xc3\xb2 sempre traspuava una bondat quasi innata, fent-se estimar pels altres nois.\xc2\xbb Va entrar al Seminari Menor l\xe2\x80\x99any 1944, despr\xc3\xa9s estudi\xc3\xa0 teologia al Seminari Conciliar de Barcelona, va \xc3\xa9sser ordenat prevere l\xe2\x80\x99any 1955 a la vila d\xe2\x80\x99Esparreguera. Va treballar pastoralment a Castellar del Vall\xc3\xa8s, a Premi\xc3\xa0 de Mar durant dos anys i mig com a vicari a Sant Crist\xc3\xb2fol (1959-1961), al costat del rector moss\xc3\xa8n Manel Torrents, i a l\xe2\x80\x99\xc3\xbaltim a la parr\xc3\xb2quia de Sant Bernat Calb\xc3\xb3 de Barcelona. L\xe2\x80\x99any 1968 entr\xc3\xa0 a formar part de l\xe2\x80\x99equip sacerdotal del Poblenou. Amo\xc3\xafnat per la pastoral obrera, entre 1970 i 1971 pass\xc3\xa0 un any a Madrid, inserit en el m\xc3\xb3n obrer de la construcci\xc3\xb3. L\xe2\x80\x99any 1973, mentre acompanyava un grup de joves de les parr\xc3\xb2quies de Santa Maria del Taulat i Sant Bernat Calb\xc3\xb3, va trobar la mort en un accident de muntanya als Encantats. Per a sentir l\xe2\x80\x99esperit que ha deixat Pere Relats moltes persones que el van con\xc3\xa8ixer han dit que era un home que ha deixat empremta. _NEWLINE_Un llibre de Pere Relats que es va editar despr\xc3\xa9s de la seva mort; Estudis d\xe2\x80\x99Evangeli ens diu: \xc2\xables notes de Pere Relats us acompanyaran en la lectura dels evangelis i dels Fets dels Ap\xc3\xb2stols, sobretot per fer-vos adonar que la Paraula de D\xc3\xa9u arrelava en ell i donava fruit a mesura que aprenia de viure-la enmig dels homes que l\xe2\x80\x99envoltaven\xc2\xbb. Els Estudis d\xe2\x80\x99Evangeli sens dubte no eren destinats a \xc3\xa9sser publicats. L\xe2\x80\x99objectiu del llibre \xc3\xa9s ajudar a reflexionar i a no deslligar la fe de la vida de cada dia. L\xe2\x80\x99evangeli era per a ell el seu pa de cada dia. Buscava fragments de l\xe2\x80\x99evangeli per relacionar el que havia passat durant el dia (a les col\xc3\xb2nies) o b\xc3\xa9 despr\xc3\xa9s d\xe2\x80\x99una reuni\xc3\xb3. Tenia molt present que la figura de Jes\xc3\xbas era el seu bast\xc3\xb3. El seu fil conductor de la vida era seguir Jes\xc3\xbas.\n_START_SECTION_\nA Premi\xc3\xa0 de Mar\n_START_PARAGRAPH_\nAltre llibre de Pere "Diari d\xe2\x80\x99un any de peonatge" ens ho explica en primera persona. Les dades m\xc3\xa9s importants de l\xe2\x80\x99estada a Premi\xc3\xa0 les assenyala ell mateix en uns apunts que hem trobat a les seves llibretes. Aquestes p\xc3\xa0gines estan escrites en castell\xc3\xa0, i deuen correspondre a una presentaci\xc3\xb3 que en Pere devia fer d\xe2\x80\x99ell mateix a algun grup de persones no catalanes. Probablement, als companys que van fer amb ell l\xe2\x80\x99any del \xc2\xabPrad\xc3\xb3\xc2\xbb a Madrid. Vet aqu\xc3\xad en aquesta p\xc3\xa0gina diu: _NEWLINE_- La primera \xc3\xa9poca de vicario, en Premi\xc3\xa1, 2 a\xc3\xb1os y medio. Llegu\xc3\xa9 con 25 a\xc3\xb1os, en 1959._NEWLINE_- Acabado de salir del seminario. Lo que mandaba el p\xc3\xa1rroco era mi trabajo: Feliz le consulto en todo. _NEWLINE_- Descubro la JOC (Joventut Obrera Cat\xc3\xb3lica): descubro los hombres: su realidad. _NEWLINE_- Descubro el mundo del trabajo \xe2\x80\x94parece playero, pero en Premi\xc3\xa1 la gente trabaja en 2 f\xc3\xa1bricas de 500 obreros cada una\xe2\x80\x94, veo injusticias (a trav\xc3\xa9s de un se\xc3\xb1or que es la mano derecha). _NEWLINE_- De \xc2\xabcara\xc2\xbb al p\xc3\xa1rroco, que est\xc3\xa1 enfermo: Su testimonio no prueba ante la gente. Esto me hace sufrir: no quiero romper con \xc3\xa9l (me parece peor; algunas veces lo veo \xc2\xabcruz\xc2\xbb, otras me rebelo como una bestia). _NEWLINE_- En la pr\xc3\xa1ctica, hago mucho lo que me deja: enfermos, monaguillos, despacho, descubro el bien que se puede hacer en el despacho, liturgia (miro de que sea todo menos anti testimonio que la imagen que da el rector: sobre todo en el tema del dinero)._NEWLINE_- Reuniones: las hago a escondidas. Las del d\xc3\xada, se lo digo; las de noche no. (Pienso que si \xc3\xa9l supiera lo que es lo dejar\xc3\xada, estoy seguro que de entenderlo, lo querr\xc3\xada). No hago caso cuando est\xc3\xa1 serio por esto, a veces, yo tambi\xc3\xa9n estoy serio. Sobre su salud: Miro de tratarlo con amor. Me canso. Me enfado. Y lo digo a otro sacerdote._NEWLINE_- Con el Obispo: No lo veo casi nunca. Me uno a \xc3\xa9l, solo te\xc3\xb3ricamente y a trav\xc3\xa9s de la Iglesia universal, que efectivamente, lo echo de menos. _NEWLINE_Tal vegada, el que cal subratllar d\xe2\x80\x99aquesta primera traject\xc3\xb2ria ministerial que descriu en Pere \xc3\xa9s que els anys del seu servei sacerdotal a l\xe2\x80\x99esgl\xc3\xa9sia de Premi\xc3\xa0 es desenvoluparen en un per\xc3\xadode d\xe2\x80\x99euf\xc3\xb2ria i expansi\xc3\xb3 dels anomenats \xe2\x80\x9cmoviments especialitzats\xe2\x80\x9d d\xe2\x80\x99Acci\xc3\xb3 Cat\xc3\xb2lica\xc2\xbb. A Premi\xc3\xa0 concretament s\xe2\x80\x99havien creat grups a la parr\xc3\xb2quia de la JAC, el mascul\xc3\xad i el femen\xc3\xad, i un altre de la JOC, que portaven i dirigien els vicaris, en aquells anys moss\xc3\xa8n Pere Relats. \xc2\xabVa \xc3\xa9sser l\xe2\x80\x99\xc3\xa8poca en la qual va dominar, en els sectors m\xc3\xa9s din\xc3\xa0mics de l\'esgl\xc3\xa9sia, la preocupaci\xc3\xb3 per aproximar-se amb esperit missioner als ambients allunyats. L\xe2\x80\x99Acci\xc3\xb3 Cat\xc3\xb2lica es va organitzar, en funci\xc3\xb3 d\xe2\x80\x99aquests diversos ambients, en \xe2\x80\x9cmoviments especialitzats\xe2\x80\x9d: obrer, estudiant, independent, rural. Moss\xc3\xa8n Pere anota precisament, entre els seus primers \xe2\x80\x9cdescobriments\xe2\x80\x9d en sortir del seminari, la JOC i el m\xc3\xb3n del treball. Per a fixar unes dates estrictes que enquadrin aquest moment de la vida eclesial que tant va influir en la personalitat d\xe2\x80\x99en Pere, n\xe2\x80\x99hi ha prou de recordar uns pocs punts. L\xe2\x80\x99any 1959 va \xc3\xa9sser l\xe2\x80\x99any dels nous estatuts de l\xe2\x80\x99Acci\xc3\xb3 Cat\xc3\xb2lica espanyola, segons els quals s\xe2\x80\x99organitz\xc3\xa0 en moviments especialitzats. L\xe2\x80\x99any 1959 va \xc3\xa9sser tamb\xc3\xa9 l\xe2\x80\x99any del primer pla d\xe2\x80\x99estabilitzaci\xc3\xb3, en el qual es concret\xc3\xa0 el canvi a nivell de Govern amb l\xe2\x80\x99entrada dels ministres de l\xe2\x80\x99Opus en les carteres econ\xc3\xb2miques; la vitalitat dels moviments obrers cat\xc3\xb2lics va trobar un incentiu per a una creixent identificaci\xc3\xb3 amb els interessos de la classe obrera, en l\xe2\x80\x99empitjorament de les condicions de vida que es produ\xc3\xad arran del pla d\xe2\x80\x99estabilitzaci\xc3\xb3\xc2\xbb. Amb moss\xc3\xa8n Pere Relats es f\xc3\xa8ien les reunions de la JAC, s\xe2\x80\x99hi implicava, encara que era una mica reservat, molt calmat, per\xc3\xb2 molt expressiu, profund i amb una gran vida espiritual. Seguia la idea de la JAC amb el llibre, f\xc3\xa8ia revisi\xc3\xb3 de vida i cada setmana s\'exposava el que s\'havia viscut durant aquells dies. Era un vicari d\xe2\x80\x99empenta. S\xe2\x80\x99interessava pels joves i sobretot pels problemes dels treballadors i els jornalers. Escoltava molt.\n_START_SECTION_\nAl Poblenou\n_START_PARAGRAPH_\nAl 1961 moss\xc3\xa8n Pere va \xc3\xa9sser destinat de vicari a una parr\xc3\xb2quia de Barcelona, durant vuit anys i tot seguit a una altra; finalment a la parr\xc3\xb2quia de Sant Bernat Calb\xc3\xb3 de Barcelona. Al 1970 com que era membre del grup dels sacerdots del \xe2\x80\x9cPrad\xc3\xb3\xe2\x80\x9d, va marxar a Madrid. All\xc3\xa0 durant un any, seguint el costum del Prad\xc3\xb3, va dedicar hores llargues de reflexi\xc3\xb3, que ells en diuen \xe2\x80\x9cEstudi d\xe2\x80\x99Evangeli\xe2\x80\x9d. El resultat d\xe2\x80\x99aquesta lectura dels evangelis i del llibre dels Fets dels Ap\xc3\xb2stols escrit en forma de diari, constitueix un parell de llibres, publicats a la col\xc2\xb7lecci\xc3\xb3 \xe2\x80\x9cGra de blat\xe2\x80\x9d. I com que s\xe2\x80\x99havia endinsat en el m\xc3\xb3n obrer, va fer en diferents feines de pe\xc3\xb3 com a sacerdot obrer. _NEWLINE_Quan va tornar a Barcelona va \xc3\xa9sser nomenat rector de Sant Bernat Calv\xc3\xb3 del Poblenou. Va morir en accident de muntanya el 8 d\xe2\x80\x99agost de 1973, estimbat durant una excursi\xc3\xb3, es qued\xc3\xa0 endarrerit i a causa d\xe2\x80\x99una relliscada va rodolar pedres avall d\xe2\x80\x99una tartera. Tenia, doncs, en morir, trenta-nou anys\xc2\xbb. Gr\xc3\xa0cies al llibre Diari d\xe2\x80\x99un any de peonatge sobre el seu diari personal de pe\xc3\xb3, ens ha deixat la seva espiritualitat m\xc3\xa9s \xc3\xadntima. En el seu diari: \xe2\x80\x9cAnar al Fons\xe2\x80\x9d ens diu: \xe2\x80\x9cFa uns dies de campionat: pluja, vent, fang\xe2\x80\xa6 Hi ha m\xc3\xa9s d\xe2\x80\x99un home gran que ha treballat tot el dia, mullant-se a poc a poc, perqu\xc3\xa8 no hi havia vestits de pl\xc3\xa0stic per a tothom\xe2\x80\xa6 ni botes\xe2\x80\xa6 I aquests homes, sense protestar\xe2\x80\xa6 ;No \xc3\xa9s aquest el veritable m\xc3\xb3n obrer oprimit? Si hi vas tu, ho demanes o protestes; t\xe2\x80\x99ho donaran i tot arreglat\xe2\x80\xa6 Ells es quedaran igual\xe2\x80\xa6 Com crear consci\xc3\xa8ncia en aquests homes? \xc3\x89s tan f\xc3\xa0cil buscar-te la teva soluci\xc3\xb3 i els altres que s\xe2\x80\x99apanyin\xe2\x80\xa6! Com avan\xc3\xa7ar junts? Crist, realment, \xc3\xa9s germ\xc3\xa0 de tots aquests homes\xe2\x80\xa6,s\xe2\x80\x99ha fet igual\xe2\x80\xa6 No el coneixen, per\xc3\xb2 \xc3\xa9s al seu costat\xe2\x80\xa6 No he fet res. No sabia com fer-ho. L\xe2\x80\x99\xc3\xbanic: que no he demanat cap vestit (el meu l\xe2\x80\x99he donat), tampoc botes, \xc2\xabmono\xc2\xbb\xe2\x80\xa6 Per\xc3\xb2 aix\xc3\xb2 queda per a mi. De cara enfora, qu\xc3\xa8? D\xc3\xa9u meu! Em perdo. L\xe2\x80\x99\xc3\xbanic que faig \xc3\xa9s sofrir i d\xe2\x80\x99una manera in\xc3\xbatil. \xc2\xbfPot assemblar-se una mica (i tan mica) a la vostra Passi\xc3\xb3. \xc3\x89s covardia?\xe2\x80\x9d (2.4.1971). _NEWLINE_Fragments com aquest \xe2\x80\x94gaireb\xc3\xa9 tots els del diari de moss\xc3\xa8n Pere Relats\xe2\x80\x94 deixen la porta entreoberta i, sovint, oberta de bat a bat, per a poder entrar en la seva persona. La seva configuraci\xc3\xb3 interior hi apareix amb claredat: la sensibilitat obstinada pels detalls, la captaci\xc3\xb3 profunda de les situacions i dels problemes, l\xe2\x80\x99observaci\xc3\xb3 apassionada i apassionant de les persones\xe2\x80\xa6\xc2\xbb\n_START_SECTION_\nFundaci\xc3\xb3 Pere Relats\n_START_PARAGRAPH_\nL\xe2\x80\x99any 1972, un grup redu\xc3\xaft de persones de les comunitats parroquials de Santa Maria del Taulat i de Sant Bernat Calb\xc3\xb3, encap\xc3\xa7alades per moss\xc3\xa8n Pere Relats, van formar el grup de \xe2\x80\x9cvells i malalts\xe2\x80\x9d. A trav\xc3\xa9s d\xe2\x80\x99ell, tenien la intenci\xc3\xb3 de valorar les necessitats d\xe2\x80\x99aquest col\xc2\xb7lectiu i desenvolupar alguna acci\xc3\xb3 concreta. Va \xc3\xa9sser aix\xc3\xad com van detectar que al barri del Poblenou hi havia persones, homes i dones grans, que estaven soles o insatisfetes al lloc on vivien i desitjaven continuar vivint al barri. \xc3\x89s a partir d\xe2\x80\x99aqu\xc3\xad que es creen les \xe2\x80\x9cLlars\xe2\x80\x9d \xe2\x80\x94resid\xc3\xa8ncies petites\xe2\x80\x94 per a donar acollida, dins els caliu d\xe2\x80\x99una llar i de la manera m\xc3\xa9s personalitzada possible, a les persones grans que ho desitgin. D\xe2\x80\x99aquesta manera, i amb el suport desinteressat dels voluntaris, van trobar la companyia que els faltava. _NEWLINE_En morir moss\xc3\xa8n Pere Relats en honor seu van passar a dir-se \xe2\x80\x9cLlars Pere Relats\xe2\x80\x9d. Despr\xc3\xa9s l\xe2\x80\x99Associaci\xc3\xb3 Pere Relats va crear-se l\xe2\x80\x99any 1975 per donar cobertura legal al projecte i canalitzar els recursos de qu\xc3\xa8 es disposava, procedents de donatius de particulars. Posteriorment, l\xe2\x80\x99any 1997, es va crear la Fundaci\xc3\xb3 Pere Relats per a atendre els residents del carrer de Venero, 4-6. Amb el pas del temps s\xe2\x80\x99hi ha anat incorporant personal m\xc3\xa9s t\xc3\xa8cnic, qualificat i m\xc3\xa9s responsable, que s\xe2\x80\x99ocupa del dia a dia de la vida a les resid\xc3\xa8ncies Pere Relats i d\xc3\xb3na resposta a les noves necessitats, proposant els canvis necessaris, tot observant la realitat que les envolta.'